TVO รับผลดี กากถั่วเหลืองฟื้น
มีข้อมูลจากนักวิเคราะห์ว่ายังมีมุมมองเป็นบวกต่อ TVO เพราะเชื่อว่าในช่วงนี้บริษัทได้ประโยชน์จากภัยแล้งในอาร์เจนตินา และการบริโภคน้ำมันถั่วเหลืองฟื้นตัวขึ้น
3 ก.ค. 2563

คุณค่าบริษัท
มีข้อมูลจากนักวิเคราะห์ว่ายังมีมุมมองเป็นบวกต่อ บริษัท น้ำมันพืชไทย จำกัด (มหาชน) หรือ TVO เพราะเชื่อว่าในช่วงนี้บริษัทได้ประโยชน์จากภัยแล้งในอาร์เจนตินา และการบริโภคน้ำมันถั่วเหลืองฟื้นตัวขึ้น
สำหรับบริษัทมีธุรกิจกากถั่วเหลืองคิดเป็นประมาณ 60% ของรายได้รวม โดยราคากากถั่วและถั่วเหลืองมีแนวโน้มสูงในปีนี้ จากอุปทานที่ลดลงจากภาวะภัยแล้งใน Argentina และแม่น้ำสายหลักคือ Parana มีระดับน้ำลดลงเป็นระยะเวลานานต่ำสุดในรอบ 10 ปี และความต้องการกากถั่วเหลืองจากจีนเพิ่มขึ้นจากอุตสาหกรรมปศุสัตว์ที่เริ่มฟื้นตัว ขณะที่จีนเพิ่มใบอนุญาตส่งออกไก่ให้แก่ผู้ประกอบการไทยอีก 8 โรงงานเป็น 22 โรงงาน คาดจะส่งผลดีต่อความต้องการอาหารสัตว์ TVO จะได้ประโยชน์เพราะกากถั่วเหลืองเป็นอาหารสำหรับเลี้ยงไก่
ส่วนธุรกิจน้ำมันถั่วเหลืองคิดเป็น 40% ของรายได้รวม มองแนวโน้มกำไรไตรมาส 2/2563 ยังดีจากความต้องการใช้น้ำมันถั่วเหลืองเพื่อการบริโภคภาคครัวเรือนเพิ่มขึ้นช่วง Lockdown period จาก COVID-19 เพราะผู้บริโภคอยู่บ้านมากขึ้นและใช้น้ำมันถั่วเหลืองซึ่งมีคุณภาพสูงกว่าน้ำมันอื่น ๆ ในการปรุงอาหารด้วยตนเอง และราคาน้ำมันถั่วเหลืองปรับตัวสูงขึ้น (ปัจจุบันอยู่ที่ 43 บาทต่อกก. จาก 39 บาทต่อกก. เมื่อไตรมาส 1/2562)  เนื่องจากการส่งเสริมการใช้น้ำมันไบโอดีเซล B10 ในประเทศ ทำให้ราคาน้ำมันปาล์มแพงขึ้น (ปัจจุบันอยู่ที่ 34 บาทต่อกก. จาก 22 บาทต่อกก.เมื่อไตรมาส 1/2562) ส่งผลให้น้ำมันถั่วเหลืองซึ่งเป็นสินค้าทดแทนกัน (substitution) ได้ประโยชน์
ทั้งนี้ทำให้นักวิเคราะห์บล.เคทีบี (ประเทศไทย) ปรับกำไรปกติปี 2563 ขึ้น 4% มาอยู่ที่ 1.7 พันล้านบาท (เพิ่มขึ้น 26% จากงวดเดียวกันของปีก่อน) โดยมองว่าบริษัทจะได้รับผลดีเพราะอุปทานจากอาร์เจนตินาซึ่งเป็นผู้ผลิตกากรายใหญ่ลดลง ส่งผลให้อาร์เจนตินาส่งออกได้น้อยลงและ TVO ได้รับผลดีจากการบริหารต้นทุนที่ดีขึ้นเพราะการแข่งขันจากกากนำเข้าลดลงจากเดิม
ขณะที่ความต้องการอาหารเริ่มฟื้นตัวขึ้น จึงปรับอัตรากำไรขั้นต้นเป็น 12% จากเดิมที่ 11.7% โดยครึ่งแรกปี 2563 จะได้รับผลดีจากการบริโภคน้ำมันพืชที่สูงขึ้นจากภาคครัวเรือนเพราะ COVID-19 ขณะที่ในครึ่งหลังของปี 2563 ความต้องการน้ำมันพืชจะอ่อนลงแต่บริษัทยังได้ประโยชน์จากความต้องการกากถั่วเหลืองที่จะเริ่มฟื้นตัวขึ้นจากการเลี้ยงปศุสัตว์กลับมาเพราะผู้ผลิตได้รับแรงจูงใจจากราคาหมู ไก่ ที่ปรับตัวสูงขึ้น
ดังนั้นความต้องการน้ำมันพืชที่อยู่ในระดับสูง การแข่งขันที่น้อยลงจากกากถั่วเหลืองต่างประเทศและความต้องการกากถั่วเหลืองที่สูงจากภาคการเลี้ยงปศุสัตว์ จึงแนะนำ “ซื้อ” ราคาเป้าหมายที่ 29.75 บาท
…
ผู้ถือหุ้นรายใหญ่
รายชื่อกรรมการ